Meer as 5 000 gevalle van aappokke bevestigGesondheidswerkers sif oorsese reisigers vir simptome by die Anna-lughawe in Chennai. (Foto: Arun Sankar/AFP) Die Wêreldgesondheidsorganisasie (WGO) sê altesame 5 322 laboratorium bevestigde gevalle van aappokke is tydens die jongste uitbreking van die siekte by die instelling aangemeld. Altesame 85% van die gevalle is in Europa. Nuwe gevalle neem vinnig toe, maar die Verenigde Nasies (VN) se gesondheidsagentskap het nog nie ŉ datum bepaal vir sy noodkomitee oor aappokke om vir ŉ tweede keer te vergader nie. “Sedert 1 Januarie tot 30 Junie vanjaar het ons 5 322 laboratorium bevestigde gevalle en een sterfte aangemeld,” het Fadela Chaib, woordvoerder van die WGO, in Genève gesê. Dié syfer het die afgelope agt dae met 56% toegeneem. Die vorige syfer, tot 22 Junie, was 3 413 gevalle. ŉ Skerp styging in gevalle is sedert vroeg Mei in gebiede buite Wes- en Sentraal-Afrika-lande aangeteken, waar dit lank reeds endemies is. Teen 28 Junie het Suid-Afrika volgens die plaaslike Nasionale Instituut vir Oordraagbare Siekte (Nios) twee laboratorium bevestigde gevalle van die siekte aangemeld. Chaib sê infeksies is nou in 53 lande aangemeld. “Altesame 85% van gevalle is in Europa, gevolg deur die Afrika-streek, die Amerikas, die oostelike Middellandse See-gebied en die Stille Oseaan-streek,” sê sy. “Die WGO gaan voort om lande te vra om spesifieke aandag aan aappokgevalle te gee om enige verdere infeksies te stuit.” Die meeste aappokinfeksies is tot dusver waargeneem onder jong mans in hoofsaaklik stedelike gebiede, sê die WGO. Normale aanvanklike simptome sluit in hoë koors, geswelde limfkliere en ŉ blaasagtige uitslag wat na waterpokkies sou kon lyk. Die VN se gesondheidskomitee het op 23 Junie sy noodkomitee van kenners byeengeroep om te bepaal of aappokke ŉ sogenaamde openbare gesondheidsnoodgeval van internasionale belang is. Dit is die hoogste waarskuwing wat die WGO kan uitreik. Die meeste van die kundiges het egter gemeen die situasie het nog nie daardie vlak bereik nie. Hulle het wel die erns van die uitbreking bevestig en gesê die beheer van enige verdere verspreiding benodig dringende ingryping. Die komitee kan enige tyd vergader, afhangende van die situasie. Die WGO se noodkomitee oor aappokke bestaan uit 16 lede, met Jean-Marie Okwo-Bele van die Demokratiese Republiek van die Kongo, ŉ voormalige direkteur van die WGO se departement vir entstof en inenting, aan die stuur daarvan.